కార్మిక, ఉపాధికల్పన మంత్రిత్వ శాఖ
సెప్టెంబరులో ఇ.పి.ఎఫ్.ఒ.కు అదనంగా 14.90లక్షల మంది చందాదారులు
ఉద్యోగుల భవిష్య నిధి సంస్థ లో అదనంగా 14.90లక్షల మంది సెప్టెంబరు నెలలో సభ్యుత్వం తీసుకున్నారు. 2020 నవంబరు 20న ఇ.పి.ఎఫ్.ఒ. విడుదల చేసిన కొత్త జాబితా ప్రకారం ప్రస్తుత ఆర్థిక సంవత్సరం తొలి రెండు త్రైమాసికాల్లో దాదాపు 30.92 లక్షల మంది చందాదారులుగా జమయ్యారు. 2020 సెప్టెంబరులో చేరిన సభ్యుల వివరాలు, వారినుంచి అందిన వాటా మొత్తాల వివరాలను తాజా జాబితాలో ప్రచురించారు.
వరుసగా ప్రతి ఏడాదీ చేస్తున్న తులనాత్మక అధ్యయనం ప్రకారం గత ఏడాది సెప్టెంబరుతో పోల్చినపుడు 2020 సెప్టెంబరులో జరిగిన చందాదారుల నమోదులో నిఖరంగా 49శాతం వృద్ధి కనిపిస్తోంది. 2019లో సెప్టెంబరులో నమోదైన చందాదారుల వృద్ధి నిఖరంగా పది లక్షలమేర ఉంది. 2020-21 ఆర్థిక సంవత్సరం రెండవ త్రైమాసికంలో అదనంగా 30.34లక్షల మంది ఉద్యోగులు సభ్యులుగా చేరారు. ఇది 2019-20 ఆర్థిక సంవత్సరం రెండవ త్రైమాసికంలో చేరిన చందాదారుల సఖ్యకు ఇది దాదాపుగా సమానం. అంటే, ఇ.పి.ఎఫ్.ఒ. లో చందాదారుల చేరిక ఇపుడు మామూలు స్థాయికి చేరుకుంది. అంటే కోవిడ్-19 సంక్షోభం ముందస్తు స్థాయిని చేరిందని తాజా ఈ లెక్కలు సూచిస్తున్నాయి.
కోవిడ్ సంక్షోభం నేపథ్యంలో ఉద్యోగం వదలి, ఇ.పి.ఎఫ్. పరిధిలోని సంస్థల్లోనే తిరిగి చేరినపుడు ఉద్యోగులు తాము పొదుపు చేసుకున్న సొమ్మును విత్ డ్రా చేసుకోకుండా, తమ మొత్తాలను బదిలీ చేసుకుని, సభ్యత్వాలను కొనసాగించడానికే ప్రాధాన్యం ఇచ్చారని తెలుస్తోంది. ప్రతికూల పరిస్థితుల్లో ఉద్యోగం వదిలి మళ్లీ చేరిన సభ్యుల సంఖ్యను పరిశీలించినపుడు ఈ విషయం అర్థమవుతోంది. ఇలా చేసిన వారి సంఖ్య ఆగస్టుతో పోల్చినపుడు సెప్టెంబరులో దాదాపు 10శాతం పెరిగింది. ఆగస్టులో 6.53లక్షలున్న వీరి సంఖ్య సెప్టెంబరులో 7.23లక్షలకు చేరింది.
వయస్సుల రీత్యా పరిశీలించినపుడు,..2020 సెప్టెంబరులో కొత్తగా చందాదారులుగా చేరిన ఉద్యోగుల్లో 35 సంవత్సరాలు దాటిన వారే ఎక్కువగా ఉన్నారు. 18-21 సంవత్సరాలవారు, 22-25 సంవత్సరాల వారు వరుసగా ఆ తర్వాత స్థానాల్లో ఉన్నారు. చందాదారులుగా నమోదైన, 35 సంవత్సరాలు పైచిలుకు వయస్కుల సంఖ్య కూడా సెప్టెంబరులో గణనీయంగా పెరిగింది. ఆగస్టులో సంఖ్య లక్షా 24వేలమందిదాకా ఉన్న వీరి సంఖ్య సెప్టెంబరులో 3.90లక్షలకు పెరిగింది. దీన్ని బట్టి చూస్తే, బాగా అనుభవం గడించిన వారే ఎక్కువ సంఖ్యలో తిరిగి ఉద్యోగాల్లో చేరారని తెలుస్తోంది. 18-25 సంవత్సరాల కేటగిరీ సభ్యులను ఉద్యోగుల మార్కెట్లో తాజా ఉద్యోగులుగా పరిగణించవచ్చు. కొత్తగా చందాదారులుగా చేరిన ఉద్యోగుల్లో వీరు దాదాపు 42శాతంవరకూ ఉన్నారంటే, ఉద్యోగుల మార్కెట్లో చాలా వరకు పునరుద్ధరణ జరిగినట్టు భావిస్తున్నారు.
కోవిడ్ అనంతరం ఉద్యోగ అవకాశాల పునరుద్ధరణలో మహారాష్ట్ర, హర్యానా, గుజరాత్, తమిళనాడు, కర్ణాటక అగ్రశ్రేణి రాష్ట్రాలుగా కొనసాగుతున్నాయి. 2020-21 ఆర్థిక సంవత్సరం రెండవ త్రైమాసికంలో తాజాగా చందాదారులుగా చేరిన అన్ని వయస్సుల ఉద్యోగులు 30.34లక్షల మంది కాగా, వారిలో 54శాతం మంది ఈ రాష్ట్రాలనుంచే ఉన్నారు.
వివిధ కేటగిరీల పరిశ్రమలపై విశ్లేషణ జరిపినపుడు,..2020-21 రెండవ త్రైమాసికంలో ‘నైపుణ్య సేవల’ కేటగిరీ ఉద్యోగాల పునరుద్ధరణ ఎక్కువగా జరిగినట్టు తేలింది. తాజా నిఖర జాబితాలో వారు 47శాతం వరకూ ఉన్నట్టు ఈ విశ్లేషణ తెలుపుతోంది. అయితే,..భవన నిర్మాణ రంగంలో లక్షా 62వేల మంది, ఇంజనీర్లు, ఇంజనీరింగ్ కాంట్రాక్టర్లు లక్షా 57వేల మంది, మెకానికల్ జనరల్ ఇంజనీరింగ్ వారు లక్షా 51వేల మంది కొత్తగా పనిలో చేరారని లెక్కలు తెలుపుతున్నాయి. అంటే,..దేశంలో ఇతర రంగాలు కూడా క్రమ క్రమంగా వేగం పుంజుకుంటున్న సూచనలు కనిపిస్తున్నాయి.
ఉద్యోగుల భవిష్యనిధి సంస్థ  అనేది ఉద్యోగుల సామాజిక భద్రతా సంస్థ. 1952వ సంవత్సరపు ఉద్యోగుల భవిష్యనిధి సంస్థ చట్టం పరిధిలో సభ్యులకు పలు ప్రయోజనాలను అందించే లక్ష్యంతో ఇ.పి.ఎఫ్.ఒ. ఏర్పాటైంది. సభ్యులకు వారి ఉద్యోగ విరమణఅనంతరం భవిష్య నిధి మొత్తాన్ని, పెన్షన్ ప్రయోజనాలను అందిస్తుంది. సంస్థలో సభ్యత్వం ఉన్న వారికి అకాల మరణం సంభవించిన పక్షంలో,. వారి కుటుంబ సభ్యులకు కుటుంబ పెన్షన్, బీమా ప్రయోజనాలను కూడా ఈ సంస్థ అందిస్తుంది.